P6_TA(2005)0153

Χρηματοπιστωτικές αγορές

Ψήφισμα του Ευρωπαϊκού Κοινοβουλίου σχετικά με το παρόν στάδιο ολοκλήρωσης των χρηματοπιστωτικών αγορών της ΕΕ (2005/2026(INI))

Το Ευρωπαϊκό Κοινοβούλιο,

- έχοντας υπόψη την εφαρμογή του προγράμματος δράσης για τις χρηματοπιστωτικές υπηρεσίες (FSAP) (COM(1999)0232) που ενέκρινε η Επιτροπή, ιδίως την οδηγία 2003/71/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση [1], την οδηγία 2003/6/ΕΚ του Ευρωπαϊκού Κοινοβουλίου και του Συμβουλίου, της 28ης Ιανουαρίου 2003, για τις πράξεις προσώπων που κατέχουν εμπιστευτικές πληροφορίες και τις πράξεις χειραγώγησης της αγοράς (κατάχρηση αγοράς) [2], την οδηγία 2004/39/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, για τις αγορές χρηματοπιστωτικών μέσων [3] και την οδηγία 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, σχετικά με την εναρμόνιση των απαιτήσεων διαφάνειας αναφορικά με την πληροφόρηση όσον αφορά εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά [4],

- έχοντας υπόψη τις οδηγίες 2001/107/EΚ [5] και 2001/108/EΚ [6] του Ευρωπαϊκού Κοινοβουλίου και του Συμβουλίου, της 21ης Ιανουαρίου 2002, για την τροποποίηση της οδηγίας 85/611/ΕΟΚ του Συμβουλίου όσον αφορά ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) [7],

- έχοντας υπόψη την τρίτη έκθεση της διοργανικής ομάδας παρακολούθησης που παρακολουθεί τη διαδικασία Lamfalussy,

- έχοντας υπόψη τις τέσσερις εκθέσεις από τέσσερις ανεξάρτητες ομάδες εμπειρογνωμόνων για την κατάσταση της χρηματοπιστωτικής ολοκλήρωσης στους τομείς των τραπεζών, των ασφαλίσεων, των κινητών αξιών και της διαχείρισης ενεργητικού που δημοσίευσε η Επιτροπή τον Μάιο 2004 και τα σχόλια των φορέων των χρηματοπιστωτικών αγορών για τις εκθέσεις αυτές,

- έχοντας υπόψη το ψήφισμά του της 21ης Νοεμβρίου 2002 σχετικά με τους κανόνες προληπτικής εποπτείας στην Ευρωπαϊκή Ένωση [8],

- έχοντας υπόψη το ψήφισμά του της 15ης Ιανουαρίου 2004 σχετικά με το μέλλον των αμοιβαίων κεφαλαίων κινδύνου και των χρηματοπιστωτικών παραγώγων [9],

- έχοντας υπόψη το ψήφισμά του της 10ης Φεβρουαρίου 2004 σχετικά με τον ρόλο και τις μεθόδους των εταιρειών διαβάθμισης [10],

- έχοντας υπόψη την έκθεση της ευρωπαϊκής επιτροπής ρυθμιστικών αρχών των αγορών κινητών αξιών (CESR) σχετικά με τα ενδεδειγμένα εποπτικά μέσα για τις αγορές κινητών αξιών της ΕΕ, γνωστή ως έκθεση "Himalaya",

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Οικονομικής και Νομισματικής Πολιτικής (A6-0087/2005),

Α. λαμβάνοντας υπόψη ότι, στις 11 Μαΐου 1999, η Επιτροπή ενέκρινε το πρόγραμμα δράσης για τις χρηματοπιστωτικές υπηρεσίες (FSAP) με στόχο την αύξηση των επενδύσεων, την ανάπτυξη και τον ανταγωνισμό, τη βελτίωση της ασφάλειας και της σταθερότητας και τη διασφάλιση διαφάνειας και προστασίας για όλα τα εμπλεκόμενα μέρη,

Β. εκτιμώντας ότι οι διασυνοριακές εμπορικές συναλλαγές, ιδίως των χρηματοπιστωτικών λιανικών προϊόντων, εξακολουθούν να είναι κατακερματισμένες και να παρακωλύονται από νομικούς και φορολογικούς φραγμούς, πολιτιστικές διαφορές και μη εναρμονισμένους εθνικούς νόμους, ιδίως στον τομέα της προστασίας του καταναλωτή,

Γ. εκτιμώντας ότι το πεδίο για περαιτέρω νομοθετική ή μη δράση, σε επίπεδο ΕΕ, πρέπει να καθοριστεί με σαφήνεια και να συζητηθεί, πρέπει δε να αξιολογηθεί πλήρως η επίδραση μιας τέτοιας δράσης στους μετέχοντες, στους ισχύοντες κανόνες και, ειδικότερα, στην υλοποίηση της εσωτερικής αγοράς, κατόπιν διαβούλευσης με όλους τους ενδιαφερομένους παράγοντες· εκτιμώντας ότι πρέπει να εφαρμοσθούν οι αρχές καλύτερης ρύθμισης και να διεξαχθούν αναλύσεις κόστους/ωφέλειας,

Δ. εκτιμώντας ότι ένα ρυθμιστικό και εποπτικό περιβάλλον θα έπρεπε να παρέχει ένα πλαίσιο που να συμβάλει στην υλοποίηση της ενιαίας αγοράς χρηματοπιστωτικών υπηρεσιών στο οποίο οι εταιρείες να μπορούν να λειτουργούν αποτελεσματικά και δραστικά· εκτιμώντας ότι το πλαίσιο αυτό πρέπει να εφαρμοστεί και να ενισχυθεί με συνέπεια, ανεξαρτήτως από το κράτος μέλος στο οποίο διεξάγεται η επιχειρηματική δραστηριότητα,

Ε. εκτιμώντας ότι η διαδικασία Lamfalussy αποσκοπεί στην εξασφάλιση υψηλού βαθμού ποιότητας και ευελιξίας στη νομοθεσία, συνέπειας στην εφαρμογή και την εποπτεία, θεσμικής διαφάνειας και υψηλών επιπέδων διαβούλευσης· εκτιμώντας επίσης ότι θα πρέπει να αξιολογηθούν προσεκτικά η επίτευξη των στόχων αυτών, η πολιτική και δημοκρατική λογοδοσία στο πλαίσιο της όλης διαδικασίας και η εμπλοκή μη νομοθετικών παραγόντων,

Α. Γενικές προοπτικές

1. σημειώνει ότι το FSAP θεωρείται επιτυχία, κυρίως όσον αφορά τις νομοθετικές προτάσεις, με δεδομένο ότι τα 39 από τα 42 μέτρα έχουν ήδη εγκριθεί· σημειώνει, ωστόσο, ότι είναι πολύ νωρίς για να διατυπωθεί οριστική κρίση, δεδομένου ότι πολλά εκτελεστικά μέτρα δεν έχουν ακόμη εγκριθεί, οι προθεσμίες για την εφαρμογή δεν έχουν εκπνεύσει και η μεταφορά στο εθνικό δίκαιο δεν έχει ακόμη πραγματοποιηθεί· προτείνει να διεξαγάγει η Επιτροπή πλήρη και δημόσια αποτίμηση της αποτελεσματικότητας του τρέχοντος FSAP μόλις ολοκληρωθεί η μεταφορά του στις εθνικές νομοθεσίες·

2. τονίζει ότι η αποτελεσματική μεταφορά στην εθνική νομοθεσία και εφαρμογή στην πράξη, καθώς και η αυξημένη σύγκλιση των εθνικών εποπτικών πρακτικών, θα αποτελέσει το κλειδί για την επιτυχία του FSAP· παροτρύνει τα ευρωπαϊκά θεσμικά όργανα να διασφαλίσουν ότι η διαδικασία Lamfalussy λειτουργεί αποτελεσματικά σε κάθε επίπεδο, ότι ιδίως οι επιτροπές του επιπέδου 3 εκπληρώνουν τον ρόλο τους και ότι, μέσω των διαδικασιών εφαρμογής του επιπέδου 4, διασφαλίζεται η ακριβής και έγκαιρη μεταφορά των κανόνων της ΕΕ στην εθνική νομοθεσία·

3. συνιστά να δοθεί μεγαλύτερη πολιτική προσοχή στην εφαρμογή και την επιβολή της υφιστάμενης νομοθεσίας, προτίθεται να οργανώσει σε συστηματική βάση διάλογο στο επίπεδο της αρμόδιας επιτροπής του με όλους τους σχετικούς φορείς, ώστε να διασφαλιστεί ο δημοκρατικός έλεγχος της διαδικασίας επιβολής·

4. υπενθυμίζει ότι η αναγνώριση του δικαιώματός του για ανάκληση των εκτελεστικών μέτρων στο επίπεδο 2 και η ύπαρξη σχετικών διατάξεων στη Συνθήκη ΕΚ απετέλεσαν προϋπόθεση για τη στήριξη του Ευρωπαϊκού Κοινοβουλίου στη διαδικασία Lamfalussy και την επέκτασή της στον τραπεζικό τομέα, στις ασφάλειες, στα συνταξιοδοτικά ταμεία και στους ΟΣΕΚΑ, καθώς και τις ρήτρες αναστολής "sunset clause" που περιέχονται στις διάφορες οδηγίες·

5. πιστεύει ότι οι αρχές της καλύτερης ρύθμισης, όπως παρουσιάζονται στο σχέδιο δράσης της Επιτροπής 2002 (COM(2002)0278) για καλύτερη ρύθμιση, θα έπρεπε να ακολουθηθούν και, ειδικότερα, κάθε μελλοντικό μέτρο με στόχο τη διόρθωση συγκεκριμένων ανεπαρκειών της αγοράς, θα έπρεπε να περιλαμβάνει ανάλυση κόστους-αποτελέσματος των μη νομοθετικών επιλογών για την αντιμετώπιση της ανεπάρκειας·

6. πιστεύει ότι η διαβούλευση με όλα τα ενδιαφερόμενα μέρη είναι πολύ σημαντική για την ανάπτυξη κατάλληλης νομοθεσίας και καλεί την Επιτροπή να την επεκτείνει για να περιλαμβάνει επίσημο διάλογο με τους εκπροσώπους των ενώσεων, τόσο των φορέων παροχής χρηματοπιστωτικών υπηρεσιών όσο και των καταναλωτών, περιλαμβανομένων των ενώσεων μικρομετόχων, των κοινωνικών εταίρων και των μικρομεσαίων επιχειρήσεων·

7. λυπάται για την έλλειψη συμβολής από τους καταναλωτές και τους χρήστες όσον αφορά τη νομοθεσία περί χρηματοπιστωτικών υπηρεσιών· ζητεί από την Επιτροπή και τα κράτη μέλη να προαγάγουν και να στηρίξουν τα προγράμματα ευαισθητοποίησης των καταναλωτών, τις εκπαιδευτικές πρωτοβουλίες και τη δημιουργία εξειδικευμένων πρωτοβουλιών καταναλωτών στον χρηματοπιστωτικό τομέα· υπενθυμίζει τη σημασία της διαδικασίας διαβουλεύσεων σε πλαίσιο CESR (Ευρωπαϊκή Επιτροπή Ρυθμιστικών Αρχών των Κινητών Αξιών) στην οποία εμπλέκονται εκπρόσωποι των ενώσεων καταναλωτών και ζητεί επειγόντως από τους ενδιαφερόμενους αυτούς να διαδραματίσουν ενεργό ρόλο και να συνεισφέρουν στη διαδικασία λήψης αποφάσεων·

8. πιστεύει ότι η πολιτική και η νομοθεσία με στόχο την οικονομική ολοκλήρωση θα έπρεπε να βασίζονται στις αρχές και τους στόχους του τύπου που συνιστά η έκθεση Lamfalussy και η έκθεση της Ομάδας Εμπειρογνωμόνων για τις Κινητές Αξίες· φρονεί ότι, μεταξύ άλλων, η νομοθεσία θα πρέπει να διατηρεί την εμπιστοσύνη στις αγορές της ΕΕ, καθώς και υψηλό επίπεδο της εκ των προτέρων εποπτείας, να συμβάλει στη συστημική σταθερότητα, να εξασφαλίζει υψηλό επίπεδο προστασίας του καταναλωτή ανάλογα με το βαθμό του κινδύνου, να τηρεί τις αρχές της επικουρικότητας και της αναλογικότητας, να προάγει τον ανταγωνισμό, να εξασφαλίζει ότι ο κανονισμός θα είναι αποτελεσματικός και θα ενθαρρύνει την καινοτομία και όχι το αντίθετο, να συνεκτιμά την ευρωπαϊκή και την ευρύτερα διεθνή διάσταση των αγορών, να βασίζεται σε στοιχεία και να υπόκειται στην ανάλυση των ρυθμιστικών επιπτώσεων, να ενθαρρύνει τις μη νομοθετικές λύσεις, να βασίζεται σε ενδελεχή διαβούλευση και αιτιολογημένη αποτίμηση των αποτελεσμάτων της διαβούλευσης, να διατηρεί τη διεθνή ανταγωνιστικότητα των ευρωπαϊκών αγορών και να εφαρμόζεται εμπράκτως και αποτελεσματικά σε επίπεδο ΕΕ και σε εθνικό επίπεδο·

9. πιστεύει ότι χρειάζεται συνολική θεώρηση των επιπτώσεων της ρύθμισης των χρηματοπιστωτικών υπηρεσιών της ΕΕ στην ανταγωνιστικότητα των χρηματοπιστωτικών επιχειρήσεων και κέντρων που έχουν έδρα στην ΕΕ, λαμβάνοντας υπόψη το γεγονός ότι οι χρηματοπιστωτικές αγορές έχουν παγκόσμιο χαρακτήρα και απαιτούν λύσεις σε παγκόσμιο επίπεδο και όχι μόνο σε επίπεδο ΕΕ·

B. Εποπτικό και ρυθμιστικό σύστημα

10. σημειώνει ότι η σύγκλιση των εποπτικών πρακτικών των κρατών μελών αποτελεί κλειδί για τις αποτελεσματικές διασυνοριακές συναλλαγές· θεωρεί ότι η συνεργασία και η αμοιβαία εμπιστοσύνη μεταξύ των εποπτικών αρχών είναι κρίσιμης σημασίας και παροτρύνει τις αρχές αυτές να ενισχύσουν τη συνεργασία τους·

11. υπενθυμίζει τη σημασία του συντονισμού κατά τη μεταφορά στις νομοθεσίες των κρατών μελών, προκειμένου να αποφευχθεί στο στάδιο της μεταφοράς η απώλεια των πλεονεκτημάτων της εναρμόνισης· υποστηρίζει την πρωτοβουλία της Επιτροπής να διοργανώσει για λογαριασμό των κρατών μελών ανεπίσημες συνεδριάσεις για το θέμα αυτό και προτείνει την παρουσία εκπροσώπου της αρμόδιας επιτροπής του στις εν λόγω συνεδριάσεις· ζητεί να του υποβάλλονται τα αποτελέσματα των συγκεκριμένων συνεδριάσεων, προκειμένου να είναι σε θέση να ασκεί κατά τον καλύτερο τρόπο τα προνόμιά του όπως αυτά προσδιορίζονται στο πλαίσιο της διαδικασίας Lamfalussy·

12. επικροτεί την αποκαλούμενη έκθεση "Himalaya" που του υποβλήθηκε για διαβούλευση από την CESR ως ένα καλό σημείο εκκίνησης για περαιτέρω συζήτηση, και συμφωνεί με ορισμένες από τις κεντρικές συστάσεις της για ανάγκη σύγκλισης των εποπτικών εξουσιών, αρμοδιοτήτων και πρακτικών υπό κοινοβουλευτικό έλεγχο· συνιστά συντονιστικό ρόλο συγκριτικής αξιολόγησης και παρακολούθησης για την CESR, την επιτροπή ευρωπαϊκών αρχών τραπεζικής εποπτείας (CEBS) και την επιτροπή ευρωπαϊκών εποπτικών αρχών ασφαλίσεων και επαγγελματικών συντάξεων (CEIOPS) όπως προβλέπεται στο ισχύον εποπτικό πλαίσιο, τη στενή συνεργασία μεταξύ τους και, προπαντός, την ενδεδειγμένη δράση από τα κράτη μέλη για την προσαρμογή των μεθόδων λειτουργίας και την αυξημένη διάθεση πόρων στα εθνικά εποπτικά συστήματα στην περίπτωση που τούτο καθίσταται αναγκαίο·

13. γνωρίζει ότι η σύγκλιση των ρυθμιστικών εξουσιών και των συστημάτων επιβολής κυρώσεων είναι δυσκολότερο να επιτευχθεί σε σχέση με την εποπτική σύγκλιση, λόγω των διαφορετικών εθνικών παραδόσεων και νομικών συστημάτων· ζητεί παρά ταύτα, από την Επιτροπή, μαζί με την επιτροπή χρηματοπιστωτικών υπηρεσιών (FSC) και τις CESR, CEBS και CEIOPS, να εντοπίσουν με σαφήνεια σε ποιον τομέα η διαφορετικότητα αυτή οδηγεί σε προβλήματα και θα μπορούσε να υπονομεύσει την εφαρμογή των μέτρων FSAP·

14. ζητεί, προκειμένου να διασφαλισθεί η δημοκρατική ευθύνη και να επιτραπεί στο Ευρωπαϊκό Κοινοβούλιο να ασκήσει πλήρως τα προνόμιά του στο πλαίσιο της διαδικασίας Lamfalussy, να ακουστούν οι ρυθμιστικές επιτροπές που είναι αρμόδιες στους τομείς όχι μόνο των κινητών αξιών, αλλά και των τραπεζών και των ασφαλειών, δύο φορές το χρόνο από την αρμόδια επιτροπή του, προκειμένου να εκθέσουν τις δραστηριότητές τους· ζητεί επίσης να λαμβάνει η ίδια αυτή επιτροπή τις επιστολές και κάθε άλλο έγγραφο που αποστέλλουν οι ρυθμιστικές επιτροπές στην Επιτροπή και το Συμβούλιο·

15. τάσσεται υπέρ μιας σταδιακής, εθελουσίας, εκ των κάτω προς τα άνω προσέγγισης για την τυποποίηση και τη διασφάλιση της σύγκλισης των πρακτικών, με σκοπό την πιθανή θέσπιση συνόλου ευρωπαϊκών προτύπων τα οποία θα διασφαλίζουν μεγαλύτερη διαφάνεια και ασφάλεια για τους φορείς της αγοράς σε ολόκληρη την Ευρωπαϊκή Ένωση·

16. σημειώνει ότι οι ευρωπαϊκές χρηματοπιστωτικές αγορές είναι πολύ δυναμικές και ότι κυρίως η συγκέντρωση των ευρωπαϊκών χρηματιστηρίων και η περαιτέρω ενοποίηση μεγάλων ευρωπαϊκών τραπεζών και χρηματοπιστωτικών ομίλων ετερογενών δραστηριοτήτων απαιτούν ευρωπαϊκή απάντηση η οποία θα παρέχει επαρκή, αποτελεσματική και συντονισμένη εποπτεία· υπογραμμίζει τα προβλήματα που θα μπορούσε να δημιουργήσει στη σωστή λειτουργία της αγοράς χρηματοπιστωτικών μέσων η έλλειψη της συντονισμένης αυτής εποπτείας· επισημαίνει επίσης, σχετικά, την πρόκληση στην ανάγκη εγκαθίδρυσης ενός ολοκληρωμένου ευρωπαϊκού εποπτικού συστήματος το οποίο θα αντανακλά την ανάγκη για κάθε ένα από τα κράτη μέλη να είναι υπεύθυνο να αναλάβει τις ευθύνες του, σύμφωνα με την αρχή της αμοιβαίας αναγνώρισης για τη διαφύλαξη των συμφερόντων τόσο των επιχειρήσεών του όσο και των πολιτών του, ανεξάρτητα από τον τόπο έδρας των επιχειρήσεων παροχής χρηματοπιστωτικών υπηρεσιών·

17. προτρέπει τα ευρωπαϊκά θεσμικά όργανα να ενθαρρύνουν τη σύγκλιση αξιολογώντας συνεχώς πόσο επαρκές είναι το επίπεδο συνεργασίας μεταξύ των εποπτικών αρχών ή κατά πόσον θα πρέπει, εν ευθέτω χρόνω, να εξετασθεί το ενδεχόμενο ανάπτυξης κάποιας μορφής ολοκληρωμένης εποπτείας σε ευρωπαϊκό επίπεδο, περιλαμβάνοντας μεταξύ των εναλλακτικών λύσεων τη δυνατότητα δυαδικού συστήματος εποπτείας σε ευρωπαϊκό επίπεδο για μείζονες, διασυνοριακής εμβέλειας, παράγοντες, χωρίς να προκαλείται στρέβλωση του πεδίου δραστηριότητας μεταξύ διασυνοριακών και τοπικών παραγόντων·

18. θεωρεί σημαντική και θετική την ιδέα του επικεφαλής ή ενοποιούντα επόπτη, ο οποίος θα διαθέτει διασυνοριακές εξουσίες, όπως αναφέρεται στην πρόταση οδηγίας για την κεφαλαιακή επάρκεια (COM(2004)0486)· στηρίζει τη σύνταξη κατευθυντηρίων γραμμών ή, εν ευθέτω χρόνω, εφόσον απαιτείται, επαρκών κανόνων για τη μεταφορά εξουσιών λήψης αποφάσεων μεταξύ εποπτών, την επίλυση διαφορών και την έκδοση τελεσίδικης απόφασης· σημειώνει ότι η διαμεσολάβηση από τις CESR, CEBS ή CEIOPS στις περιπτώσεις για τις οποίες εκάστη είναι υπεύθυνη, θα μπορούσε να αποτελέσει βήμα προόδου· ζητεί από την Επιτροπή να εξετάσει τη δυνατότητα υποβολής προτάσεων ώστε να επιτραπεί στις επιτροπές της Ευρωπαϊκής Κοινότητας να διαδραματίσουν αυτούς τους ρόλους·

19. αποδίδει, αν και αναγνωρίζει την ανάγκη να είναι σε θέση οι εθνικοί επόπτες να οργανώνονται στο πλαίσιο της άσκησης των εξουσιών που τους εκχωρούνται βάσει των κοινοτικών οδηγιών και κανονισμών, καθώς και των εθνικών νομοθεσιών, υπερβολικά μεγάλη σημασία στη διασφάλιση της πολιτικής λογοδοσίας του εποπτικού συστήματος σε ευρωπαϊκό και εθνικό επίπεδο· επισημαίνει κενά στον κοινοβουλευτικό έλεγχο και στον δημοκρατικό έλεγχο, ιδίως όσον αφορά το έργο στο επίπεδο 3, λόγω μεταβίβασης αρμοδιοτήτων σε ευρωπαϊκό επίπεδο ή πρωτοβουλιών μεταξύ εποπτών στις ευρωπαϊκές συντονιστικές δομές τους, που θα μπορούσαν να είχαν σημαντικές επιπτώσεις στην ενιαία αγορά· ζητεί από όλες τις επιτροπές του επιπέδου 3 να αποδώσουν τη μέγιστη δυνατή προσοχή στην παροχή ισχυρής νομικής βάσης στις ενέργειές τους, αποφεύγοντας να υπεισέλθουν σε πολιτικά θέματα και χωρίς να προκαταλαμβάνουν τη μελλοντική κοινοτική νομοθεσία· προτίθεται να οργανώσει στο επίπεδο της αρμόδιας επιτροπής του σε τακτική και επίσημη βάση ακροάσεις με εμπειρογνώμονες και συζητήσεις με την Επιτροπή, την Ευρωπαϊκή Κεντρική Τράπεζα, τις επιτροπές CESR, CEBS και CEIOPS·

20. ανησυχεί για την εξασφάλιση πολιτικής και δημοκρατικής λογοδοσίας στις περιπτώσεις όπου άλλα ρυθμιστικά όργανα, όπως το Συμβούλιο Διεθνών Λογιστικών Προτύπων, η Επιτροπή Διεθνών Κανόνων Ελέγχου ή η Ομάδα Χρηματοπιστωτικής Δράσης, ασχολούνται με "τεχνικά μέτρα" τα οποία ενδέχεται να έχουν επίπτωση πέραν του τεχνικού επιπέδου και αφορούν σημαντικές αρχές πολιτικής οι οποίες θα έπρεπε να αποφασίζονται σε πολιτικό επίπεδο· προτείνει ως εκ τούτου διαρκή διοργανικό διάλογο με τους σχετικούς φορείς υπό μορφήν διοργανικής ομάδας εργασίας για τον καθορισμό διαδικασιών λήψης αποφάσεων σε ευρωπαϊκό επίπεδο, σε περιπτώσεις όπου η ΕΕ δεσμεύεται για τέτοια εξωτερικά μέτρα· θεωρεί ότι όποια διαδικασία και αν επιλεγεί, θα πρέπει να περιλαμβάνει το Ευρωπαϊκό Κοινοβούλιο και το Συμβούλιο, που θα πρέπει να μπορούν να απορρίπτουν κανόνες αντίθετους με τα ευρωπαϊκά συμφέροντα·

21. υπογραμμίζει τη σημασία ανάπτυξης και διατήρησης στενών σχέσεων με τους αντίστοιχους ομολόγους στις ΗΠΑ και σε άλλες σημαντικές παγκόσμιες χρηματοπιστωτικές αγορές· προτρέπει την Επιτροπή και τις επιτροπές CESR, CEBS και CEIOPS να συντονίσουν στενά τις επαφές τους με τις αντίστοιχες πολιτικές και εποπτικές αρχές και να τηρούν ενήμερη την αρμόδια επιτροπή του για τις επαφές αυτές, καθώς και να διατηρούν διάλογο για τις εν λόγω επαφές με τους ενδιαφερομένους στην ΕΕ· προτίθεται να εντατικοποιήσει τις επαφές της αρμόδιας επιτροπής του με τις ομόλογες κοινοβουλευτικές επιτροπές του αμερικανικού Κογκρέσου και άλλων χωρών·

Γ. Παρακολούθηση του FSAP

22. επισημαίνει ότι, εκτός από τις νομοθετικές πρωτοβουλίες που αναμένεται να αναληφθούν, όπως αυτές για απαιτήσεις επάρκειας κεφαλαίων για τα πιστωτικά ιδρύματα και τις εταιρείες επενδύσεων, την αντασφάλιση, τη φερεγγυότητα ΙΙ, τον θεσμοθετημένο λογιστικό έλεγχο, το ξέπλυμα χρήματος, το νομικό πλαίσιο για πληρωμές, την εκκαθάριση και τον διακανονισμό, και εκτός από δράσεις στον τομέα της εταιρικής διακυβέρνησης και του εταιρικού δικαίου, μαζί με σημαντικό αριθμό μέτρων του επιπέδου 2 που είναι στο στάδιο της προεργασίας, η Επιτροπή θα πρέπει να προωθήσει στοχοθετημένες προτάσεις, μετά από προσεκτική αξιολόγηση και αιτιολόγηση, οι οποίες θα συνοδεύονται από ανάλυση των επιπτώσεων και αιτιολόγηση της επιλογής νομοθετικών ή μη νομοθετικών μέτρων για την επίτευξη του επιθυμητού στόχου·

23. σημειώνει την ύπαρξη αλληλοεπικαλυπτόμενων οδηγιών, γεγονός το οποίο ενδέχεται να οδηγήσει σε αντικρουόμενες και επαναλαμβανόμενες προϋποθέσεις· τάσσεται υπέρ μιας λειτουργικής, βασιζόμενης στην αξιολόγηση των κινδύνων, προσέγγισης της (μελλοντικής) νομοθεσίας, η οποία θα διασφαλίζει ίση πρόσβαση για παρόμοια προϊόντα που παρέχουν διαφορετικοί εκδότες· ζητεί από την Επιτροπή να χρησιμοποιήσει τις υπάρχουσες ρήτρες επανεξέτασης που προβλέπονται στις σχετικές κοινοτικές οδηγίες, προκειμένου να αξιολογήσει και, αν είναι απαραίτητο, να αναμορφώσει την παρούσα δέσμη εργαλείων μέσα σε αυτήν την προοπτική, ιδιαίτερα όπου υπάρχει κίνδυνος στρεβλώσεων του ανταγωνισμού, νομικών κενών ή ακόμη και μη συμμόρφωσης· καλεί την Επιτροπή, κατά την αξιολόγηση του FSAP ή τη διατύπωση των μελλοντικών της προτάσεων, να εξασφαλίσει ότι οι οριζόντιες οδηγίες στο συγκεκριμένο τομέα θα συμβαδίζουν με εκείνες που διέπουν την προστασία των καταναλωτών· ζητεί περαιτέρω από την Επιτροπή να δώσει προτεραιότητα σε τροποποίηση ή απομάκρυνση οιασδήποτε νομοθεσίας που αποβαίνει σε βάρος της ομαλής λειτουργίας των ευρωπαϊκών χρηματοπιστωτικών αγορών·

24. προτείνει προσέγγιση στη νομοθεσία η οποία να διασφαλίζει τον δίκαιο ανταγωνισμό μεταξύ ποικίλων παρόχων και των επιχειρηματικών τους μοντέλων, δομών, δικτύων διανομής και διαφορετικών προϊόντων·

25. προτρέπει την Επιτροπή να εξετάσει, στο πλαίσιο της ανάλυσής της όσον αφορά τη διαχείριση του ενεργητικού στην Ευρώπη και την ασάφεια των διαχωριστικών γραμμών μεταξύ των διαφόρων τύπων της διαχείριση αυτής, τη σκοπιμότητα μιας συνολικής οριζόντιας ρυθμιστικής προσέγγισης για τη διαχείριση ενεργητικού, όχι σε ένα νέο, χωριστό πυλώνα, αλλά η οποία να καλύπτει και να εναρμονίζει τις σχετικές πλευρές στις αγορές χρηματοπιστωτικών μέσων, UCITS, IORP και οδηγίες ασφάλειας ζωής, με σκοπό να επιτυγχάνεται μια ομαλώς λειτουργούσα, πραγματικά ολοκληρωμένη, ασφαλής και συνολικά ανταγωνιστική ενιαία αγορά στον τομέα της διαχείρισης ενεργητικού·

26. ζητεί από την Επιτροπή αξιολόγηση των πολυάριθμων εθνικών προγραμμάτων για καινοτομικό κεφάλαιο, ιδίως για νέες επιχειρήσεις καινοτομιών και μικρές πιστώσεις· στηρίζει την πρόταση οδηγίας για επάρκεια κεφαλαίων, ώστε να παρέχεται σε τέτοια προγράμματα προνομιακή μεταχείριση· κάνει έκκληση για την ανάπτυξη των σχετικών προωθητικών, εποπτικών μέτρων και μέτρων αποφυγής της δυσμενούς μεταχείρισης για διασυνοριακή άντληση κεφαλαίων από ικανούς επενδυτές και επενδύσεις από αμοιβαία καινοτομικά κεφάλαια·

27. σημειώνει ότι αυτήν την περίοδο, η ιδιωτική επένδυση σε μετοχές είναι σε άνθηση και ζητεί από την Επιτροπή να παρακολουθεί την εξέλιξη αυτή με σκοπό να ενθαρρυνθεί η συμβολή της συγκεκριμένης επένδυσης στην καινοτομία και την ανάπτυξη της οικονομίας, με αξιολόγηση επίσης των κινδύνων για μη έμπειρους επενδυτές και τη βελτίωση των απαιτήσεων διαφάνειας·

28. ζητεί να πραγματοποιηθεί ανάλυση των εταιρικών εκείνων δομών που έχουν δείξει ότι παρουσιάζουν σημαντικούς δημοσιονομικούς ή συστημικούς κινδύνους και να δοθεί ιδιαίτερη προσοχή σε υπεράκτιες εταιρείες (περιλαμβανομένων εκείνων που περιέχουν εταιρικά σχήματα υπό αθέμιτες περιστάσεις ή ικανότητες)·

29. δίνει έμφαση στον ρόλο της πολιτικής ανταγωνισμού στον έλεγχο και τη βελτίωση της λειτουργίας των χρηματοπιστωτικών αγορών στην Ευρωπαϊκή Ένωση· παροτρύνει τους εμπλεκόμενους Επιτρόπους και τις Διευθύνσεις να συνεργάζονται στενά και να επιδείξουν μεγαλύτερη προορατικότητα σε σχέση με την πιθανή συγκέντρωση των ευρωπαϊκών χρηματιστηρίων·

30. παροτρύνει την Επιτροπή να αντιμετωπίσει τυχόν εναπομένοντες σημαντικούς φραγμούς στη διασυνοριακή παροχή χρηματοπιστωτικών υπηρεσιών εντός της ΕΕ, όπως λ.χ. αναφέρεται στην έκθεση Giovannini, και, λαμβάνοντας υπόψη την αρμοδιότητα των κρατών μελών σε αυτόν τον τομέα, να τους ζητήσει επειγόντως να εξετάσουν τρόπους κατάργησης των φορολογικών φραγμών που δημιουργούν διακρίσεις και στρέφονται κατά του ανταγωνισμού·

31. ενθαρρύνει τα κράτη μέλη να σημειώσουν πρόοδο στο θέμα της εφαρμογής της οδηγίας IORP [11] και να δημιουργήσουν ολοκληρωμένη εσωτερική αγορά για επενδύσεις σε επικουρικά συνταξιοδοτικά ταμεία, ώστε να αυξηθούν οι ευκαιρίες και οι εναλλακτικές λύσεις για τους αποταμιευτές, και να τους εξασφαλισθεί η μέγιστη δυνατή απόδοση της επένδυσής τους, έχοντας κατά νου τον κεντρικό ρόλο που διαδραματίζουν αυτά τα ταμεία για την ολοκλήρωση των ευρωπαϊκών αγορών και τη διασφάλιση της αποτελεσματικότητας και της ρευστότητάς τους, καθώς και την αυξανόμενη σημασία για τη βιωσιμότητα των συστημάτων κοινωνικών ασφαλίσεων ενόψει της γήρανσης του πληθυσμού της Ένωσης·

32. ζητεί από την Επιτροπή να ανταποκριθεί στις εκθέσεις πρωτοβουλίας που έχουν εγκριθεί από το Ευρωπαϊκό Κοινοβούλιο στη διάρκεια της προηγούμενης κοινοβουλευτικής περιόδου· σημειώνει με ενδιαφέρον τις προσπάθειες της διεθνούς οργάνωσης εποπτείας χρηματιστηρίων (IOSCO) και της CESR να ενισχύσουν τη διαφάνεια και να βελτιώσουν τη διακυβέρνηση οργανισμών πιστοληπτικής διαβάθμισης και προτείνει στην Επιτροπή, με στόχο την καθιέρωση πλαισίου αναγνώρισης της ΕΕ για τα Ιδρύματα Αξιολόγησης Εξωτερικού Ελέγχου βάσει του άρθρου 81 του σχεδίου οδηγίας περί απαίτησης κεφαλαίου, να αξιολογήσει την κατάστασή τους έχοντας υπόψη τους κανόνες περί ανταγωνισμού και τις δυνάμει συγκρούσεις συμφερόντων· καλεί την Επιτροπή να ανακοινώνει τα πορίσματά της στο Ευρωπαϊκό Κοινοβούλιο·

33. επισημαίνει την ανάπτυξη του όγκου του ενεργητικού που τελεί υπό διαχείριση μέσω των αμοιβαίων κεφαλαίων κινδύνου και άλλων προϊόντων συλλογικής αποταμίευσης εκτός του πεδίου εφαρμογής της οδηγίας περί ΟΣΕΚΑ· σημειώνει τις πρωτοβουλίες της επιτροπής κεφαλαιαγοράς των ΗΠΑ να καταγραφούν οι διαχειριστές και/ή σύμβουλοι και παροτρύνει την Επιτροπή να εξετάσει το ενδεχόμενο ανάληψης δράσης στην ΕΕ·

34. σημειώνει την κρίσιμη σημασία της μεταρρύθμισης και ομοιογένειας των λογιστικών και ελεγκτικών προτύπων· δίνει έμφαση στην ανάγκη δεοντολογικής και υπεύθυνης συμπεριφοράς όχι μόνο των ελεγκτών αλλά και των τραπεζών επενδύσεων, δικηγορικών γραφείων και λοιπών εμπλεκόμενων στην παροχή συμβουλών σε εταιρείες για τη χρηματοοικονομική διαχείριση και τις λογιστικές πρακτικές· προσβλέπει στο Πρόγραμμα Δράσης για την Εταιρική Διακυβέρνηση (COM(2003)0284) που αναπτύσσεται περαιτέρω· εκφράζει ικανοποίηση για τη σύγκλιση των εθνικών κωδίκων εταιρικής διακυβέρνησης βάσει της αρχής "συμμόρφωση ή επεξήγηση"· εκφράζει ικανοποίηση για την καθιέρωση του Ευρωπαϊκού Φόρουμ Εταιρικής Διακυβέρνησης·

35. ζητεί από την Επιτροπή να παράσχει εμπεριστατωμένη μελέτη των λιανικών χρηματοπιστωτικών υπηρεσιών, δίδοντας ιδιαίτερη έμφαση στις τραπεζικές υπηρεσίες, στα διάφορα κράτη μέλη, η οποία να εντοπίζει τους σοβαρούς φραγμούς στον ανταγωνισμό και την περαιτέρω ολοκλήρωση, περιλαμβανομένων των πολιτιστικών ή κοινωνικών διαφορών· αναγνωρίζει ότι ένα χαμηλό επίπεδο διασυνοριακής δραστηριότητας δεν συνεπάγεται έλλειψη ανταγωνισμού στις εθνικές λιανικές αγορές· αναγνωρίζει επίσης τη σημασία της ελεύθερης εγκατάστασης, δηλαδή το να μπορούν οι συμμετέχοντες στην αγορά να δραστηριοποιούνται σε πολλές εθνικές λιανικές αγορές υπηρεσιών, ακόμη και στις χώρες όπου το διασυνοριακό εμπόριο είναι περιορισμένο·

36. θεωρεί ότι τα κράτη μέλη έχουν μακρές και διαφορετικές παραδόσεις όσον αφορά την προστασία των καταναλωτών· σημειώνει ότι η κατ' εξοχήν επιθυμία του τομέα των χρηματοπιστωτικών υπηρεσιών είναι μια ελάχιστη εναρμόνιση, ενώ ορισμένοι δραστηριοποιούμενοι, και ιδιαίτερα τα πολυεθνικά χρηματοπιστωτικά ιδρύματα, επικαλούνται τη μέγιστη εναρμόνιση, προκειμένου να υπάρχουν ίσοι όροι· παροτρύνει ως εκ τούτου την Επιτροπή να οργανώσει συζήτηση όσον αφορά τη βασική δομή της αγοράς χρηματοπιστωτικών υπηρεσιών της ΕΕ, έχοντας κατά νου τα συμφέροντα των εμπλεκομένων και την ευρωπαϊκή ανταγωνιστικότητα γενικά·

37. επισημαίνει ότι η ανάπτυξη του Διαδικτύου και των ηλεκτρονικών τραπεζικών συναλλαγών θα αυξήσουν πιθανώς τη ζήτηση διασυνοριακών χρηματοπιστωτικών προϊόντων· ζητεί από την Επιτροπή να αξιολογήσει την εφαρμογή και την αποτελεσματικότητα της οδηγίας περί χρηματοπιστωτικών υπηρεσιών εξ αποστάσεως [12]·

38. σημειώνει ότι, παρά τη χαμηλή ζήτηση για διασυνοριακές χρηματοπιστωτικές υπηρεσίες, υπάρχει σημαντική ζήτηση από ορισμένες ομάδες διεθνώς κινούμενων καταναλωτών, όπως οι διασυνοριακοί εργαζόμενοι και οι εκπατριζόμενοι, για προϊόντα χρηματοπιστωτικών υπηρεσιών με τα οποία είναι εξοικειωμένοι· θεωρεί ότι, για αυτές τις ομάδες και για τέτοιο σκοπό, ειδικά "πανευρωπαϊκά" χρηματοπιστωτικά πλαίσια opt-in βάσει ενός ενιαίου 26ου ευρωπαϊκού καθεστώτος (π.χ. παρόμοιο με το καταστατικό της ευρωπαϊκής εταιρείας), μπορούν να προσφέρουν εθελουσία επιλογή· ζητεί από την Επιτροπή να αξιολογήσει τη σκοπιμότητα ενός τέτοιου πλαισίου για ειδικές χρηματοπιστωτικές υπηρεσίες και να αναλύσει το κατά πόσον είναι εφικτό·

39. αντιλαμβάνεται ότι, για άλλες καταναλωτικές ομάδες, τα δυνητικά οφέλη της ενιαίας αγοράς στον τομέα των χρηματοπιστωτικών υπηρεσιών εξαρτώνται από τις δραστηριότητες αλλοδαπών και ημεδαπών φορέων στις αγορές καταγωγής των καταναλωτών· σημειώνει ότι ο αυξημένος ανταγωνισμός δεν θα έπρεπε να οδηγήσει στον οικονομικό αποκλεισμό πελατών· συμπεραίνει ότι, για να παραμείνουν οι βασικές χρηματοπιστωτικές υπηρεσίες διαθέσιμες και συμφέρουσες, η προσβασιμότητα βασικών υπηρεσιών πρέπει να διασφαλίζεται για κάθε ευρωπαίο πολίτη· ζητεί από την Επιτροπή αξιολόγηση της κατάστασης στα κράτη μέλη·

*

* *

40. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[1] ΕΕ L 345 της 31.12.2003, σ. 64.

[2] ΕΕ L 96 της 12.4.2003, σ. 16.

[3] ΕΕ L 145 της 30.4.2004, σ. 1.

[4] ΕΕ L 390 της 31.12.2004, σ. 38.

[5] ΕΕ L 41 της 13.2.2002, σ. 20.

[6] ΕΕ L 41 της 13.2.2002, σ. 35.

[7] ΕΕ L 375 της 31.12.1985, σ. 3.

[8] ΕΕ C 25 Ε της 29.1.2004, σ. 394.

[9] ΕΕ C 92 E της 16.4.2004, σ. 407.

[10] ΕΕ C 97 E της 22.4.2004, σ. 117.

[11] Οδηγία 2003/41/ΕΚ του Ευρωπαϊκού Κοινοβουλίου και του Συμβουλίου, της 3ης Ιουνίου 2003, σχετικά με τις δραστηριότητες και την εποπτεία των ιδρυμάτων που προσφέρουν υπηρεσίες επαγγελματικών συνταξιοδοτικών παροχών (ΕΕ L 235 της 23.9.2003, σ. 10).

[12] Οδηγία 2002/65/ΕΚ του Ευρωπαϊκού Κοινοβουλίου και του Συμβουλίου, της 23ης Σεπτεμβρίου 2002, σχετικά με την εξ αποστάσεως εμπορία χρηματοοικονομικών υπηρεσιών προς τους καταναλωτές (ΕΕ L 271 της 9.10.2002, σ. 16).

--------------------------------------------------